钦定古今图书集成/历象汇编/乾象典/第004卷 > 张子正蒙 > 参两篇
## 钦定古今图书集成/历象汇编/乾象典/第004卷 > 张子正蒙 > 参两篇

地所以两，分刚柔男女而效之，法也；天所以参，一太极两仪而𧰼之，性也。

一物两体，气也；一故神，两故化，此天之所以参也。

地纯阴凝聚于中，天浮阳运旋于外，此天地之常体也。恒星不动，纯系乎天，与浮阳运旋而不穷者也；日月五星，逆天而行，并包乎地者也。地在气中，虽顺天左旋，其所系辰象随之，稍迟则反移徙而右尔。间有缓速不齐者，七政之性殊也。月阴精，反乎阳者也，故其右行最速；日为阳精，然其质本阴，故其右行虽缓，亦不纯系乎天，如恒星不动。金水附日前后进退而行者，其理精深，存乎物感可知矣。镇星地类，然根本五行，虽其行最缓，亦不纯系乎地也。火者亦阴质，为阳萃焉，然其气比日而微，故其迟倍日。惟木乃岁一盛衰，故岁历一辰。辰者，日月一交之次，有岁之𧰼也。

凡圜转之物，动必有机；既谓之机，则动非自外也。古今谓天左旋，此直至粗之论尔，不考日月出没、恒星昏晓之变。愚谓在天而运者，惟七矅而已。恒星所以为昼夜者，直以地气乘机左旋于中，故使恒星、河汉回北为南，日月因天隐见，太虚无体，则无以验其迁动于外也。

天左旋，处其中者顺之，少迟则反右矣。

地，物也；天，神也。物无逾神之理，顾有地斯有天，若其配然尔。

地有升降，日有修短。地虽凝聚不散之物，然二气升降其间，相从而不已也。阳日上，地日降而下者，虚也；阳日降，地日进而上者，盈也；此一岁寒暑之候也。至于一昼夜之盈虚升降，则以海水潮汐验之为信；然间有小大之差，则系日月朔望，其精相感。

亏盈法：月于人为近，日远在外，故月受日光常在于外，人视其终初如钩之曲，及其中天也如半璧然。此盈亏之验也。

月所位者阳，故受日之光，不受日之精，相望中弦则光为之食，精之不可以二也。

日月虽以形相物，考其道则有施受健顺之差焉。星月金水受光于火日，阴受而阳施也。

阴阳之精，互藏其宅，则各得其所安，故日月之形，万古不变。若阴阳之气，则循环迭至，聚散相荡，升降相求，絪缊相揉，盖相兼相制，欲一之而不能，此其所以屈伸无方，运行不息，莫或使之，不曰性命之理，谓之何哉？

“日月得天”，得自然之理也，非苍苍之形也。

闰馀生于朔，不尽周天之气，而世传交食法，与闰异术，盖有不知而作者尔。

阳之德主于遂，阴之德主于闭。

阴性凝聚，阳性发散；阴聚之，阳必散之，其势均散。阳为阴累，则相持为雨而降；阴为阳得，则飘扬为云而升。故云物班布太虚者，阴为风驱，敛聚而未散者也。凡阴气凝聚，阳在内者不得出，则奋击而为雷霆；阳在外者不得入，则周旋不舍而为风；其聚有远近虚实，故雷风有小大暴缓。和而散，则为霜雪雨露；不和而散，则为戾气曀霾；阴常散缓，受交于阳，则风雨调，寒暑正。

天𧰼者，阳中之阴；风霆者，阴中之阳。

雷霆感动虽速，然其所由来亦渐尔。能穷神化所从来，德之盛者与！

火日外光，能直而施；金水内光，能辟而受。受者随材各得，施者所应无穷，神与形、天与地之道与！

“水曰曲直”，能既曲而反申也；“金曰从革”，一从革而不能自反也。水火，气也，故炎上润下，与阴阳升降，土不得而制焉。木金者，土之华实也，其性有水火之杂，故木之为物，水渍则生，火然而不离也，盖得土之浮华于水火之交也。金之为物，得火之精于土之燥，得水之精于土之濡，故水火相待而不相害，铄之反流而不耗，盖得土之精实于水火之际也。土者，物之所以成始而成终也，地之质也，化之终也，水火之所以升降，物兼体而不遗者也。

冰者，阴凝而阳未胜也；火者，阳丽而阴未尽也。火之炎，人之蒸，有影无形，能散而不能受光者，其气阳也。

阳陷于阴为水，附于阴为火。